Oficiālais Vēstnesis L 135 , 03/06/2003 Lpp. 0019 - 0024



Komisijas Lēmums (2003. gada 23. maijs), ar ko nosaka īpašus nosacījumus, ar kādiem laiž tirgū akvakultūras dzīvnieku sugas, kas tiek uzskatītas par neuzņēmīgām pret noteiktām slimībām, un to produktus (izziņots ar dokumenta numuru C(2003) 1641) (Dokuments attiecas uz EEZ) (2003/390/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un to produktu laišanu tirgū [1], kurā jaunākie grozījumi izdarīti ar Direktīvu 98/45/EK [2], un jo īpaši tās 10. panta 3. punktu, 14. panta 1. un 3. punktu un 14. panta 4. punkta otro daļu, tā kā: (1) Direktīva 91/67/EEK nosaka prasības un noteikumus atbilstošu nosacījumu izveidei, lai zonās un saimniecībās ar apstiprinātu programmu vai statusu laistu tirgū dzīvas saimniecībā audzētas zivis, mīkstmiešus un vēžveidīgos, to olšūnas un gametas, kas nepieder pie šīs direktīvas A pielikuma II saraksta 2. slejā minētajām uzņēmīgajām sugām. (2) Direktīva 91/67/EEK paredz izņēmumus no šīm prasībām attiecībā uz sugām, kas nav attiecīgo slimību pārnēsātājas, t.i., ja tiek pierādīts, ka, akvakultūras dzīvniekus, to olšūnas vai gametas, kas nepieder pie uzņēmīgajām sugām, pārvietojot no neapstiprinātas zonas uz apstiprinātu zonu, nenotiek pasīva šo slimību pārnēsāšana. Minētā direktīva paredz arī to akvakultūras dzīvnieku saraksta izveidi, uz kuriem attiecināms šis izņēmums. (3) Ppastāv pietiekami pierādījumi, ka noteiktas mīkstmiešu sugas nav uzņēmīgas pret bonamiozi (Bonamia ostreae) un marteiliozi (Marteilia refringens) un pasīvi nepārnēsā šīs slimības. Tāpēc tās jāiekļauj sarakstā. (4) Direktīva 91/67/EEK paredz, ka saimniecībā audzētām dzīvām zivīm un mīkstmiešiem, kad tos ieved zonās un saimniecībās ar apstiprinātu programmu vai statusu, jābūt klāt pārvadājuma dokumentiem. Komisijas 1992. gada 11. decembra Lēmums 93/22/EEK, ar ko paredz to pārvadājuma dokumentu paraugu, kas minēts Padomes Direktīvas 91/67/EEK 14. pantā [3], nosaka šo pārvadājuma dokumentu paraugus. Skaidrības labad pārvadājuma dokumentu paraugi jāatjaunina un Lēmums 93/22/EEK jāaizstāj ar šo lēmumu. (5) Direktīva 91/67/EEK paredz, ka, laižot tirgū šīs direktīvas A pielikuma II saraksta 2. slejā minētos mīkstmiešus, vajadzīgas papildu garantijas, tostarp garantijas attiecībā uz mīkstmiešu izcelsmi. Šo garantiju piemērošana ir izraisījusi sarežģījumus mīkstmiešu piegādē. Attiecīgi Komisijas Lēmums 93/55/EEK [4], kurā izdarīti grozījumi ar Lēmumu 93/169/EEK [5], groza garantijas mīkstmiešu ievešanai zonās, kurās ir apstiprināta programma Bonamia ostreae un Marteilia refringens neesamības pierādīšanai. Lēmuma 93/55/EEK noteikumi jāatjaunina un skaidrības labad jāaizstāj ar šā lēmuma noteikumiem. (6) Šajā lēmumā ņemti vērā Starptautiskā epizootiju biroja (SEB) zinātniskie dati un ieteikumi. (7) Šis lēmums neierobežo sabiedrības veselības sertifikācijas prasības, tāpēc tajā paredzētais dokumenta paraugs nav nepieciešams, ja akvakultūras dzīvnieki, to olšūnas un gametas tiek laistas tirgū tieši lietošanai pārtikā. (8) Šo jauno sertifikācijas prasību īstenošanai jāparedz pietiekams laiks. (9) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Darbības joma un priekšmets 1. Šis lēmums nosaka a) dzīvnieku veselības nosacījumus, ar kādiem laiž tirgū pret Direktīvas 91/67/EEK A pielikuma II saraksta 1. slejā minētajām slimībām neuzņēmīgus akvakultūras dzīvniekus, to olšūnas un gametas zonās un saimniecībās ar apstiprinātu programmu vai statusu; b) pārvadājuma dokumenta paraugu, kas paredzēts Direktīvas 91/67/EEK 14. panta 1. un 3. punktā, un c) to akvakultūras dzīvnieku sugu sarakstu, kurām piemērojams šīs direktīvas 14. panta 4. punkta pirmajā daļā paredzētais izņēmums. 2. Šis lēmums neattiecas uz gadījumiem, kad 1. punktā minētos akvakultūras dzīvniekus, to olšūnas un gametas laiž tirgū tieši lietošanai pārtikā. 2. pants Šajā lēmumā ir spēkā definīcijas, kas noteiktas Direktīvas 91/67/EEK 2. pantā, 2. pantā Padomes 1993. gada 24. jūnija Direktīvai 93/53/EEK, ar ko ievieš obligātos Kopienas pasākumus atsevišķu noteiktu zivju slimību kontrolei [6], kurā jaunākie grozījumi izdarīti ar Komisijas Lēmumu 2001/288/EK [7], un 2. pantā Padomes 1995. gada 22. decembra Direktīvai 95/70/EK, ar ko ievieš Kopienas obligātos pasākumus noteiktu mīkstmiešu slimību kontrolei [8], kurā jaunākie grozījumi izdarīti ar Komisijas Lēmumu 2003/83/EK [9]. 3. pants Pārvadājuma dokumenti Visiem akvakultūras dzīvniekiem, uz ko attiecas šis lēmums, to olšūnām un gametām, tos ievedot zonās un saimniecībās ar apstiprinātu programmu vai statusu, vajadzīgs pārvadājuma dokuments, kas noteikts I pielikumā, un tiem jāatbilst tajā minētajām prasībām, ņemot vērā paskaidrojumus II pielikumā. 4. pants Sugas, kuras nav slimību pārnēsātājas Atbilstoši Direktīvas 91/67/EEK 14. panta 4. punkta otrajai daļai šā lēmuma III pielikumā iekļauts to akvakultūras dzīvnieku sugu saraksts, kurām ir piemērojama minētā punkta pirmajā daļā minētais izņēmums. 5. pants Atcelšana Lēmumi 93/22/EKK un 93/55/EKK tiek atcelti. Atsauces uz atceltajiem lēmumiem uzskata par atsaucēm uz šo lēmumu. 6. pants Piemērojamība Šo lēmumu piemēro no 2003. gada 2. augusta. 7. pants Šis lēmums ir adresēts dalībvalstīm. Briselē, 2003. gada 23. maijā Komisijas vārdā — Komisijas loceklis David Byrne [1] OV L 46, 19.2.1991., 1. lpp. [2] OV L 189, 3.7.1998., 12. lpp. [3] OV L 16, 25.1.1993., 8. lpp. [4] OV L 14, 22.1.1993., 24. lpp. [5] OV L 71, 24.3.1993., 16. lpp. [6] OV L 175, 19.7.1993., 23. lpp. [7] OV L 99, 10.4.2001., 11. lpp. [8] OV L 332, 30.12.1995., 33. lpp. [9] OV L 32, 7.2.2003., 13. lpp. -------------------------------------------------- I PIELIKUMS +++++ TIFF +++++ +++++ TIFF +++++ +++++ TIFF +++++ -------------------------------------------------- II PIELIKUMS Paskaidrojumi pārvadājuma dokumentam un marķēšanai a) Pārvadājuma dokumentus noformē izcelsmes dalībvalsts kompetentās iestādes atbilstīgi paraugam, kas iekļauts šā lēmuma I pielikumā, ņemot vērā sūtījuma sugas un galamērķa vietas statusu. b) Katra pārvadājuma dokumenta oriģinālu veido viena no abām pusēm aprakstāma lapa, vai, ja nepieciešama vairāk nekā viena lapa, tā noformējums ir tāds, ka veido vienu veselumu un ir nedalāms. Katras lapas augšējā labajā pusē ir atzīme "oriģināls", un norāda īpašu kodu, ko piešķir kompetentā iestāde. Visas pārvadājuma dokumenta lapas numurē: (lappuses numurs) no (kopējā lappušu skaita). c) Pārvadājuma dokumenta oriģinālu un pārvadājuma dokumenta paraugā minētās etiķetes sagatavo vismaz vienā galamērķa dalībvalsts oficiālajā valodā. Tomēr, ja nepieciešams, dalībvalstis var atļaut arī lietot citas valodas, pievienojot oficiālu tulkojumu. d) Pārvadājuma dokumenta oriģināls sūtījuma iekraušanas dienā jānoslēdz ar oficiālu zīmogu, un kompetentās iestādes izraudzītam valsts pilnvarotajam inspektoram tas jāparaksta. Šādā veidā izcelsmes dalībvalsts kompetentā iestāde nodrošina, ka tiek ievēroti sertifikācijas principi, kas ir līdzvērtīgi Padomes Direktīvā 96/93/EK noteiktajiem (OV L 13, 16.1.1997., 28. lpp.). Zīmoga, ja vien tas nav reljefs, un paraksta krāsai jāatšķiras no drukas krāsas. e) Ja sūtījuma vienību identifikācijas nolūkā pārvadājuma dokumentam ir pievienotas papildlapas, tiek uzskatīts, ka šīs lapas ir oriģināla daļa, un valsts pilnvarotais sertificēšanas inspektors paraksta un apzīmogo katru lapu. f) Pārvadājuma dokumenta oriģinālam jāatrodas pie sūtījuma, līdz tas sasniedz galamērķa vietu. g) Pārvadājuma dokuments ir derīgos 10 dienas no izdošanas dienas. Ja pārvadājums tiek veikts ar kuģi, derīguma termiņu pagarina par laiku, kurā sūtījums bijis uz kuģa. h) Ūdensdzīvniekus, to olšūnas un gametas nepārvadā kopā ar citiem ūdensdzīvniekiem vai to olšūnām un gametām, kuriem ir zemāks veselības statuss. Turklāt tos nedrīkst pārvadāt nekādos citos apstākļos, kas rada izmaiņas to veselības statusā. -------------------------------------------------- III PIELIKUMS To akvakultūras dzīvnieku sugu saraksts, kuras uzskata par neuzņēmīgām pret noteiktām slimībām un to izplatību neveicinošām Mīkstmiešu slimība (patogēns) | Mīkstmiešu sugas | Bonamioze (Bonamia ostreae) | Japāņu austeres Crassostrea gigas Ēdamgliemenes Mytilus edulis unM. galloprovincialis Eiropas cietgliemenes Ruditapes decussatus Ruditapes philippinarum | Marteilioze (Marteilia refringens) | Japāņu austeres Crassostrea gigas | --------------------------------------------------